《六月晦送孙少刘》
宋代·张九成

三年相处如弟兄，他时当以名节称。
文章烂若蜀江锦，行义清胜万壑冰。
龟山先生今往矣，我於吾子见典型。
青衫半百官岭下，众谕称屈气甚平。
乃知胸中万钧重，此外真成一发轻。
道如未央神明台，虽高自可阶级登。
卷之不殊方寸小，舒之足以苏疲氓。
我衰退缩如蜗螺，爱子对我怀抱清。
平生艰苦今已老，空叹白首都无成。
看公权奇非凡骨，努力吾道谨其行。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。